****

 **REPUBLIKA HRVATSKA
KRAPINSKO-ZAGORSKA ŽUPANIJA**

 **ŽUPAN**

**KLASA:** 310-03/21-01/01

**URBROJ:** 2140/01-02-21-3

Krapina, 30. travanj 2021.

Na temelju točke 6. Odluke o raspisivanju javnog poziva za sufinanciranje izrade izvješća o energetskom pregledu i energetskog certifikata, KLASA:310-03/21-01/01, URBROJ: 2140/01-02-21-2 od 30. travnja 2021. godine, te članka 32. Statuta Krapinsko-zagorske županije („Službeni glasnik Krapinsko-zagorske županije“ br. 13/01., 5/06., 14/09., 11/13., 13/18., 5/20., 10/21. i 15/21- pročišćeni tekst), župan Krapinsko- zagorske županije raspisuje

**JAVNI POZIV**

**za sufinanciranje izrade izvješća o energetskom pregledu i energetskog certifikata za obiteljske kuće na području Krapinsko-zagorske županije**

1. **Predmet Javnog poziva** (dalje *u tekstu: Poziv*) je dodjela sredstava Krapinsko-zagorske županije (*u tekstu: Županija*) fizičkim osobama – građanima (dalje *u tekstu: Podnositelji zahtjeva*) za sufinanciranje izrade izvješća o energetskom pregledu i energetskog certifikata za obiteljske kuće na području Krapinsko- zagorske županije s ciljem prijave na javne pozive Fonda za zaštitu okoliša i energetsku učinkovitost (dalje *u tekstu: Fond*), i to za:
2. Javni poziv za sufinanciranje energetske obnove obiteljskih kuća,
3. Javni poziv za sufinanciranje korištenja obnovljivih izvora energije za proizvodnju toplinske ili toplinske i rashladne energije u kućanstvima, za vlastitu potrošnju.
4. **Prihvatljivi korisnici** sredstava Županije su fizičke osobe – građani koji:
* imaju prebivalište na području Krapinsko-zagorske županije,
* kreiraju i podnesu Fondu prijavu za dodjelu sredstava Fonda za **A)** energetsku obnovu obiteljske kuće i/ili **B)** korištenje obnovljivih izvora energije za proizvodnju toplinske ili toplinske i rashladne energije u kućanstvima, za vlastitu potrošnju
1. **Uvjeti prihvatljivosti**
* opravdani su troškovi za izradu izvješća o energetskom pregledu i energetskog certifikata za obiteljske kuće nastali nakon 01. siječnja 2021. godine, što se dokazuje datumom izdavanja računa za navedenu uslugu
* Podnositelj zahtjeva u trenutku podnošenja Zahtjeva za sufinanciranje treba dostaviti dokaz o prijavi na pozive Fonda za **A)** energetsku obnovu obiteljske kuće i/ili **B)** korištenje obnovljivih izvora energije za proizvodnju toplinske ili toplinske i rashladne energije u kućanstvima, za vlastitu potrošnju
1. **Sredstva Županije**

Županija će Korisnicima dodjeljivati sredstva za pokriće opravdanih troškova izrade izvješća o energetskom pregledu i energetskog certifikata za obiteljske kuće:

* do 100%, ali ne više od 2.500,00 kn (s PDV-om)

Raspoloživa sredstva Županije iznose 100.000,00 kuna i osigurana su kroz Proračun Krapinsko-zagorske županije za 2021. godinu („Službeni glasnik Krapinsko-zagorske županije“ broj 53A/20) u okviru proračunskih pozicija Upravnog odjela za gospodarstvo, poljoprivredu, turizam, promet i komunalnu infrastrukturu.

Županija će dodjeljivati sredstva do njihova iskorištenja ili do kraja 2021. godine, ovisno o tome što prije nastupi te objaviti na mrežnoj stranici Županije [www.kzz.hr](http://www.kzz.hr) obavijesti o:

* privremenom zatvaranju Poziva, do utvrđivanja iznosa preostalih raspoloživih sredstava,
* ponovnom otvaranju Poziva, bude li potrebno i
* zatvaranju Poziva, ako Županija raspoloživa sredstva dodijeli prije kraja 2021. godine.

**5. Obvezna dokumentacija**

Prijava mora sadržavati:

1. **Zahtjev za sufinanciranje** – ispunjen i potpisan (Prilog I),
2. **Obostranu presliku osobne iskaznice** ili **Elektronski zapis o prebivalištu** (iz sustava e-Građani) ili **Uvjerenje o prebivalištu**, iz koje/kojeg je razvidno da Podnositelj zahtjeva ima prijavljeno prebivalište na području Krapinsko-zagorske županije,
3. **Presliku energetskog certifikata obiteljske kuće** koji je izdan i pohranjen u *Informacijskom sustavu energetskih certifikata* pri Ministarstvu prostornog uređenja, graditeljstva i državne imovine,
4. **Dokaz o slanju prijave** za dodjelu sredstava Fonda za A) energetsku obnovu obiteljske kuće i/ili B) korištenje obnovljivih izvora energije za proizvodnju toplinske ili toplinske i rashladne energije u kućanstvima, za vlastitu potrošnju - **presliku povratnice** u slučaju slanja zahtjeva na Fond preporučenom zemaljskom poštom ili **presliku obavijesti o zaprimanju podnesenog zahtjeva** kroz sustav „e-Prijave“ Fonda,
5. **Presliku računa** za uslugu izrade izvješća o energetskom pregledu i energetskog certifikata,
6. **Dokaz kojim se dokazuje IBAN** prijavitelja (preslika kartice računa na kojoj je vidljiv IBAN ili Izvadak iz transakcijskog računa iz kojeg je razvidan IBAN ili pisana potvrda banke o IBAN-u).

**6. Podnošenje prijave**

Zahtjevi za sufinanciranje podnose se na popunjenim službenim obrascima s utvrđenom obveznom dokumentacijom koja se prilaže uz Zahtjev za sufinanciranje.

Zahtjev za sufinanciranje s obveznom dokumentacijom treba biti dostavljen isključivo putem pošte i to preporučeno u zatvorenoj omotnici na čijoj poleđini treba obavezno ispisati ime i prezime i adresu pošiljatelja, te istu dostaviti na adresu:

**KRAPINSKO-ZAGORSKA ŽUPANIJA**

**Upravni odjel za gospodarstvo, poljoprivredu, turizam, promet i komunalnu infrastrukturu**

**Magistratska 1, 49 000 Krapina**

**s naznakom za JAVNI POZIV za sufinanciranje izrade izvješća o energetskom pregledu i energetskog certifikata za obiteljske kuće**

**-NE OTVARATI-**

**Prijave se mogu podnositi od dana objave Poziva do 31. prosinca 2021. godine ili do iskorištenja raspoloživih sredstava, ovisno o tome što prije nastupi.**

**7. Obrada prijava**

Županija:

* ima pravo provjeravati dokumentaciju i podatke iz prijave
* neće razmatrati prijave:
	+ koje nisu predmet Poziva
	+ koje su podnesene od osoba koje Pozivom nisu određene kao prihvatljivi korisnici sredstava Županije
	+ koje su podnesene prije propisanog roka za podnošenje prijava na Poziv
	+ koje su podnesene nakon isteka roka Poziva, odnosno nakon objave na mrežnoj stranici Županije obavijesti o iskorištenosti raspoloživih sredstava Poziva
	+ koje su podnesene na neki drugi način odnosno suprotno uvjetima Poziva
* razmatra prijave, prema datumu i vremenu zaprimanja
* sukladno općim aktima Županije donosi Odluku o odabiru korisnika i dodjeli sredstava Županije (*u tekstu: Odluka*)
* sastavlja Ugovor o korištenju sredstava (dalje u tekstu: Ugovor)
* dostavlja preporučenom poštom podnositelju zahtjeva:
	+ dopis, Odluku i dva primjerka Ugovora (na potpis), ako su ispunjeni uvjeti Poziva ili
	+ obavijest da prijava ne ispunjava uvjete Poziva, s obrazloženjem

Podnositelj zahtjeva je dužan jedan primjerak Ugovora vratiti Županiji:

* poštom na adresu Krapinsko-zagorska županija, UO za gospodarstvo, poljoprivredu, turizam, promet i komunalnu infrastrukturu, Magistratska 1, 49000 Krapina ili
* osobnom dostavom u pisarnicu Županije na istu adresu

**8. Isplata sredstava**

Odobrena sredstva Županija će isplatiti na bankovni račun Korisnika u roku od 30 dana od zaprimanja potpisanog Ugovora.

**9. Ostale informacije**

Podnositelj zahtjeva podnošenjem zahtjeva daje odobrenje Županiji da osnovne podatke o Podnositelju zahtjeva objavi na [www.kzz.hr](http://www.kzz.hr) i u drugim izvješćima.

Osobni podaci:

* koristit će se samo u nužnom opsegu za ostvarenje svrhe iz prijave na Poziv – za obradu zahtjeva, donošenje Odluke i sklapanje Ugovora, sukladno:
	+ Uredbi (EU) 2016/679 Europskog parlamenta i Vijeća od 27. travnja 2016. godine i
	+ Zakonu o provedbi Opće uredbe o zaštiti podataka (NN 42/2018) i
* čuvat će se propisno 10 godina, sukladno Zakonu u arhivskom gradivu i arhivima („Narodne novine“, broj 61/18 i 98/19)

Dodatne obavijesti mogu se dobiti isključivo:

1. na INFO broj telefona: 049/658-550
2. slanjem upita na e-adresu: info@regea.org

**ŽUPAN**

 **Željko Kolar**

**DOSTAVITI:**

1. Upravni odjel za gospodarstvo, poljoprivredu, turizam, promet i komunalnu infrastrukturu,
2. Upravni odjel za poslove Županijske skupštine, za zbirku isprava,
3. Upravni odjel za financije i proračun,
4. Regionalna energetska agencija Sjeverozapdne Hrvatske,
5. Pismohrana, ovdje.